text: Pas på tricktyve
  26 maj 2013 kl. 06.48
  Politiet advarer mod tricktyve, der er på spil i det sydlige jylland.
  I går eftermiddags blev en 81-årig kvinde stoppet af to mørklødede kvinder på gaden i Varde.
  De omfavnede hende, og snakkede med hende. Bagefter opdagede den ældre kvinde, at hun havde fået en uægte halskæde om halsen. Hendes egen halskæde med guldvedhæng var væk.
  Tidligere på dagen blev en 75-årig kvinde og hendes søster opsøgt af to udenlandske kvinder. Denne gang i Ølgod.
  - De forsøgte også at hænge en halskæde rundt om halsen på den 75-årige, men hun får dem skubbet væk, hvorefter de kører derfra i en lille mørk bil sammen med to mænd, som også beskrives som udlændinge, siger vagtchef Ole Aamann fra Syd- og Sønderjyllands Politi til Ritzau.
  Fredag gik det udover en 76-årig kvinde i Aabenraa. Hun blev opsøgt på gaden af to udenlandske kvinder og fik stjålet sin halskæde og sit armbånd.
  Syd- og Sønderjyllands Politi advarer derfor mod tricktyve.
  - Det behøver ikke at være de samme tyve i alle tilfældene. Men vi vil sige til folk, at de ikke skal lade personer, som de ikke kender, komme tæt ind på sig, siger vagtchef Ole Aamann fra Syd- og Sønderjyllands Politi til Ritzau.
  